  Виталий Пронин Котькуд семьяе вуттӥськоно, шуг-секытъёсысьтызы потыны юрттоно - таӵе ужпумъёсты пуктэ Ужъя но калыкез утён политикая министерство. Шаерамы 27 ясли пуктоноМалы кыкетӥ пинал уг ваё? Шуг-секытъёс кылдыку, адямиос дырто калыкез улон-вылонын утёнъя ёзъёсы. Министр Татьяна Чуракова пусъемъя, али ваньзэ лэсьтыны тыршо адямиослы эшшо но матэгес луон понна. — Ужпум сылэ котькуд корка вуттӥськыны, - шуэ Татьяна Юрьевна. Алигес Ижысь 40 егит анайёсты котырес ӝӧк сьӧры люкаллямы. Тодэммы потӥз, малы соос кыкетӥзэ пинал вайыны уг дӥсьто, мар люкетэ шуыса? Юалляськон возьматӥз: асьмеос дышемын мултэс сюлмаськонъёстэк гань-гань улыны, соку ик квартира, машина возьмаськомы. Соин ик али малпаськиськомы, мар карыны луоно, нылкышноослэсь анай луыны мылкыдзэс эшшо но ӝутон понна. Шаерамы вордӥськись-ёслэн лыдзы усе. Туэ 1-тӥ январьлы вордӥськемъёс, кулэмъёс сярысь, 1 сюрс 670-лы ӧжытгес пусъемын. Татьяна Чуракова верамъя, 2018-тӥ арын шаерамы 16 сюрс 447 пинал вордӥськиз, 2017-тӥ арен ӵошатыса, со 1 сюрс 430 нылпилы ичигес. Удмуртиысь Правительстволэн Тӧроезлэн воштӥсез Анастасия Муталенко пусъемъя, анайёслы юрттон вылысь чакламын 2 толэзьысен нылпиосты бордазы кутыны дась луись нылпи садъёс тросгес пуктыны. Студентъёслэн семьяоссылы чакламын огпол сётӥськись выплатаез 100 сюрс манетозь вуттыны (2018-тӥ арын выплаталэн быдӟалаез 15 сюрс манет вал). Кинлы - скал, кинлы - машина Али шаерысьтымы 12,2 процентэз адямиос начар уло. Татьяна Чуракова пусъемъя, матысь 5 ар ӵоже та лыдпусэз 2 поллы кулэстоно. Туннэ эскеронъёс возьмато: 60 процентэз начар улӥсьёс - со нылпиё семьяос. Нырысетӥ пиналзы вордӥськем бере выплата тыриське ик. Но со выплата пумтэм ӧвӧл. Адямиослы улыны юрттон вылысь умой уж сётоно, кытын-отын коньдонэн юрттоно. Кылсярысь, куд-огезлы семьязэ сюдон понна скал но тырмыт, нош мукетызлэн вуриськон машина басьтэмез, ужбергатӥсь кариськемез потэ. Соин ик сыӵеосын министерство юрттэт сётонъя контракт гожтэ. Кылем арын 134 семьяен сыӵе контракт гожтэмын вал. 93 процентэзлы та туж юрттӥз. Но ваньзы ӧз пӧрмытэ доходзэс возьыны. Соцконтракт пыр потэмъёс пӧлысь 70 процентэзлэн гинэ улыны тупатэм минимумлэсь, 8 сюрс 975 манетлэсь, тросгес доходэз возиське. Соин ик та бордын но министерство ужаны дась. — Удмурт кун университетэн ӵош эскеромы адямиослэсь улон-вылонзэс. Тодыны кулэ, мар соослы уг тырмы шудогес но узыргес улон понна, кыӵе соослы юрттэт кулэ? Татарстанын сыӵе эскерон ортчытэмын ни. Соин ик матысь дыре отчы потыны малпаськомы, ужзэс учкомы, дышетскомы Ёзъёс кулэсмозы, центръёс бадӟымалозы Таин валче министерстволэн кылем арня вискын ортчем коллегиез но аспӧртэм сямен радъямын вал. Кылем арлы йылпумъянъёс гинэ лэсьтэм интые, пӧртэм площадкаослы люкиськыса, ёросъёсысь калыкез утёнъя ёзъёсысь специалистъёс, ёрос администрациосысь кивалтӥсьёс эскеризы, мар карыны луэ ужез умоятонъя. Кылсярысь, мар кароно адямиослэсь доходзэс йылтон, быдэ вуымтэ нылпиосты умой сюрес вылэ султытон, адямиосты уже интыян но трос мукетыз понна. Министерство но ёзъёсыз огкылысь мед ужалозы шуыса, воштӥськонъёс али ик мыно ни. Кылсярысь, Реабилитацияя элькун центр бордын табере ужа Ижысь быдэ вуымтэ нылпиослэсь тазалыксэс юнматонъя центр. Матысь дыре Сарапулысь калыклы юрттэт сётонъя центр (ЦСО) борды ёросысь центрез огазеялозы. Котькуд ЦСО бордын кылдытыны медо скандинав амалэн ветлонъя группаос. Адямиослы юрттэт сётон огкылысьгес мед мыноз шуыса, шаерысьтымы 9 психоневрологической интернатъёсты огазеялозы одӥг элькун интернат борды. Вотка, Глазов, Сарапул, Можга ёросъёсысь но городъёсысь калыкез утёнъя 8 управлениосты огазеялозы, озьы кылдоз 4 ёз. Елена Сараматова Фото: udmurt.ru  